Omgeemens brand om handskoene uit te deel | Netwerk24
Omgeemens brand om handskoene uit te deel
Baie bly oor hul handskoene is voor Hillary Armstrong, Richard Adams, Harold Theron, Maroo Davids, Rodger Afrika en Dirkie Kok. Agter is Mari Cilliers (APD), Layla Jeftha, Gerhard Daniels (APD), Antoinette Steyn (uitvoerende burgemeester) en Jurene Horne (APD).Foto:
Sy wou iets vir die gemeenskap doen.
’n Gemeenskapsmens met ’n hart van goud het aan die begin van 2018 ’n probleem vir mense wat in rolstoele vasgekluister is opgemerk en sy het dadelik ’n oplossing probeer vind.
Layla Jeftha het gesien hoe mense in rolstoele in die warm son die wiele met hul hande moet rol.
“Hulle hande moet mos brand as die son die wiele warm bak. Handskoene het toe by my opgekom as die perfekte oplossing vir dié probleem,” vertel Layla.
Sy het die Breedevallei-munisipaliteit en ander donateurs genader vir skenkings en 7 Desember is 20 pare handskoene aan mense in rolstoele oorhandig.
Die oorhandiging het by die Breedevallei-vereniging vir persone met gestremdhede (APD) plaasgevind.
“Ek wil vir Antoinette Steyn, die uitvoerende burgemeester, bedank dat sy ook deel was van die hele proses. Ek moet natuurlik vir APD bedank wat die 20 mense in rolstoele geïdentifiseer het,” het sy gesê.